Fogalmazás

3. osztály

FI-501010303/1

Tanmenetjavaslat



# Bevezetés

A fogalmazás 3. újgenerációs akkreditált taneszközeinek célja az írásbeli kommunikációs képesség fejlesztése a **kommunikációelméletre** épülő feladatokkal, annak tanításával, alkalmazásával az életkornak megfelelően. A taneszközök a gyerekek 2. évfolyamon megkezdett írásbeli megnyilatkozásának és írásbeli szövegalkotásának alapozását folytatják.

A tankönyv azt az alapelvet képviseli, mely szerint az írásbeli közlés egyrészt az önkifejezés eszköze, másrészt azt, hogy az írásbeli szövegalkotás, a készülő írott szöveg különböző **fázisokra bontható** az írás folyamatán belül, ezáltal az írásbeli fogalmazás, az egyre kreatívabb írás **tanítható és tanulható is**. Továbbra is kiemelten építünk a tanulók mindennapi kommunikációs tapasztalataira. Azok erősítése, negatív tapasztalat esetén gyengítése, illetve kioltása is feladatunk. A nyelvhasználatban és a társas érintkezésben egyaránt figyelünk a szóbeli és írásbeli kommunikáció, valamint az illemközötti kapcsolat meglétére.

Az írásbeli szövegalkotás – mint kognitív és egyúttal, mint társas, kommunikációs folyamat – a mélyebb megértést és a mélyebb összefüggések meglátását is elősegíti, és a tanulási folyamatnak nemcsak szerves és úgymond „tantárgyközi” része, hanem egyre inkább **a tanulás eszközévé** is válik. Ezért nagy hangsúlyt fektettünk a folyamatközpontú írásbeli szövegalkotás algoritmusának elsajátítására. A taneszközök egyúttal módot nyújtanak az önálló, teremtő, **kreatív írás**beli fogalmazásalapjainak lerakására is.

A tanulók motiváltságát **gyermek közeli** témákkal és kommunikációs helyzetekkel igyekszünk elérni. A **tantárgyi integráció** megvalósítását elsősorban a helyes ejtés, a nyelvhelyesség, a szövegértés, az íráskészség és a helyesírási képesség területén realizáljuk, illetve a szövegelemzési rutinok kapcsolásával az olvasókönyvi szövegek értelmezéséhez.

A **tantárgyi koncentráció** megteremtésére lehetőséget nyújtunk a környezetismeret, a vizuális kultúra, a testnevelés és az énekórákon szerzett élmények, tapasztalatok felelevenítésére éppúgy, mint az ezekhez a tantárgyakhoz kapcsolódó szóbeli szövegalkotásra.

Az értékelés szerepe a fogalmazásórákon különösen nagy jelentőséggel és motivációs erővel bír. A fogalmazások ötletes, ösztönző, változatosszöveges értékelése az **értékelőkártyákon** jelenik meg. Az **élményfüzet** vezetése és a pármunka rendkívül motiváló a gyerekek számára.

Az élményközpontú tanítás megvalósítását segítő munkafüzetünk a tanulókra koncentrál. Az indukciós szövegeink témájukkal, megszövegezésükkel, didaktikai apparátusukkal igyekszenek felkelteni a gyerekek érdeklődését, és kedvet ébreszteni a feladatok megoldására. Az illusztrációk nemcsak esztétikai élményt nyújtanak és motiválóak, hanem sokszor a feladatok megoldását is segítik.

Az egyes leckék felépítése, feladatsora a tanítók számára az óra menetét is sugallja. A feladataink között helyet kap a jó (és nem jó) minták vizsgálata, az irányított gyakorlás, a világos céladás, valamint az önálló munka és a szabad témaválasztás.

A tanmenetjavaslatban használt jelölések: Tk. = Tankönyv Mf. = Munkafüzet

| **Témák órákra bontása** | **Az óra témája (tankönyvi lecke) vagy funkciója** | **Célok, feladatok** | **Fejlesztési terület** | **Ismeretanyag** |
| --- | --- | --- | --- | --- |
| **ISMÉTLÉS** | | | | |
| **1-2.** | **Amit már tudsz a beszédről és az írásról**  **TK. 3-5., MF. 3-6.** | A tankönyv és a munkafüzet felépítésének, tartalmának megismerése.  Az érzések, gondolatok kifejezése.  Üzenetek közvetítése beszéd nélkül (élőkép készítése, arckifejezések értelmezése). Szóbeli szövegek alkotása (nyári élmények, mesélés képekről, telefonos párbeszéd). Szavak mondatba rendezése. Megfelelő kommunikáció találkozáskor, telefonos beszélgetésnél. Véleményalkotás (adott szempontok alapján) a társak előadásával kapcsolatban. Tartalmilag a képhez tartozó mondatok kiválogatása. Mondatbővítés. Rajz készítése naplórészlethez. Üzenetek írásban (naplórészlet, képeslapok). Szógyűjtés. Szövegek, szövegrészletek értelmezése (képeslapok).  Élményfüzet bevezetése. | Beszédkészség fejlesztése, szóbeli szövegek megértése, értelmezése és alkotása. A beszédkedv és a beszédbátorság felkeltése.  Önálló véleményalkotás adott szempontok segítségével. | A tankönyv és a munkafüzet felépítése, részei. Fogalomtár, rokon értelmű szavak kincsestára, javítási jelek, értékelő lapok.  Üzenet. Szöveg. Mondat. Szó. Toldalékok. Mondatkezdő nagybetű, mondatvégi írásjel.  Mondatbővítés, köszönés, megszólítás. Telefonálás illemszabályai. Az üzenet közvetítésének módjai.  Élményfüzet. |
| **SZAVAKBÓL MONDAT** | | | | |
| **3.** | **Szavak a mondatokban**  **TK. 8-9., MF. 8-9.** | Helyes ejtési gyakorlat megadott tempóban és hangerővel, a témára való ráhangolódás.  Mondatok szórendje és értelme közötti összefüggések megfigyelése. Mondatok jelentésének magyarázata. Mondatok szórendjének megfelelő rendezése. A mondatok dallamának felismerése a beszélői szándéknak megfelelően (kijelentő és kérdő mondat megfigyelése, kérdezz-felelek játék). Beszélő nevek és jelentésük, beszélő nevek és szereplők képeinek párosítása. Tulajdonságok kiválogatása a beszélő nevekhez. Történetalkotás képről megadott kifejezések felhasználásával. Néma üzenetek (indián füstjelek). Mondatok alkotása szavak szétválogatásával. Képek és mondatok párosítása. Párbeszéd alkotása a mondatok helyes sorrendbe állításával. | Beszédkészség fejlesztése, szóbeli szövegek megértése, értelmezése és alkotása. A beszédkedv és a beszédbátorság felkeltése. | A szórend fogalmának megismerése.  A magyar nyelv változatos szórendjének felfedeztetése.  A szórend és a mondat jelentése közötti összefüggés megfigyelése. A beszélő nevek és a viselőik tulajdonságainak megfeleltetése.  Szóbeli szöveg alkotása társsal közösen. A tématartás fontosságának felismertetése. |
| **4.** | **Sok beszédnek sok az alja**  **TK. 10-11., MF. 10-11.** | A lecke címében szereplő közmondás értelmezése, a halandzsázik szó rokon értelmű megfelelőinek kiválasztása. A felesleges, nem lényegre törő beszéd megfigyelése. Kritikai észrevétel megfogalmazása. Lényeges és lényegtelen elemek megkeresése. A szöveg szűkítése a lényeg kiemelésével. Lényegre törő szóbeli szövegalkotás választott képsor alapján. Rövid üzenet megfogalmazása rajzról, ill. bőbeszédű szöveg lerövidítésével. Szókincsbővítés (rokon értelmű szavak kiválogatása). | A szövegalkotás műveleteinek ismerete: a lényeges gondolatok kiválasztása.  A szóbeli szövegalkotási képesség fejlesztése. | A lényeg kiemelése bőbeszédű mondatokból és különböző témájú, valamint különböző műfajú bőbeszédű szövegekből, szövegrészletekből.  A lényegkiemelés fontosságának felismertetése.  A témának megfelelő szókincs aktivizálása. |
| **5.** | **Se szűkszavúan, se bőbeszédűen**  **TK. 12-13., MF. 12-14.** | A szűkszavú és a bőbeszédű megfogalmazás közötti különbség felismerése egy meseregény részletén. Születésnapi jókívánságkártya tervezése, elkészítése és értékelése (szűkszavúság, bőbeszédűség megfigyelésével). Mondatok bővítése kérdések segítségével. Mondatalkotási gyakorlat fotóról csoportmunkában.  Mondat fűzögető játék közösen. A szóbeli szövegalkotás értékelése értékelőlapok segítségével.  Bővülő mondatok olvasása egy alaplevegővel, új információk felismerése. Mondatok kiegészítése, megkezdett mondat folytatása.  Képregény folytatása, párbeszéd alkotása a képregény témájában. | A szövegalkotás műveleteinek ismerete: a lényeges gondolatok kiválasztása.  A szóbeli szövegalkotási képesség fejlesztése.  A szövegértő képesség fejlesztése.  Saját szöveg alkotásának kritikus értékelése. | A helyes beszédlégzés fejlesztése. Annak felismertetése, hogy a bőbeszédűséggel elveszhet az üzenet lényege, illetve a szűkszavúság homályossá teheti az üzenetet.  Mondatbővítés és mondatalkotás gyakorlása kérdések, illetve fotó alapján.  Közös szóbeli szövegalkotás, párbeszéd alkotása.  Megalkotott szöveg értékelése adott szempontok alapján. |
| **MONDATOK EGYMÁS UTÁN** | | | | |
| **6.** | **Szavak és mondatok összefűzése**  **TK. 16-17., MF. 16-17.** | A fejezet nyitóképe alapján szógyűjtés, mondatalkotás.  A szöveg feldolgozási képesség fejlesztése rövid, ismeretet közlő szöveg segítségével. A szöveg bekezdésekre való tagolásának, a kulcsszavak és a vázlat szerepének fontossága a szövegértésben. Vázlat készítése a szövegről.  Reproduktív szöveg alkotása vázlat alapján. A kulcsszavak önálló megkeresése a szöveg bekezdéseiben, vázlatírás önállóan vagy tanítói segítséggel.  Mesebeli állatok és háziállatok összehasonlítása. Rövid ismertető készítése csoportban egy mesebeli állatról.  Különböző műfajú szövegekből kiemelt, ritkábban használt szavak célzott használatával az aktív szókincs gyarapítása. Közmondások és jelentésük. Szavak, kifejezések magyarázata az internet segítségével.  Szöveg kiegészítése minta alapján.  4-5 mondatból álló szöveg alkotása gyűjtött szavak felhasználásával. | Az olvasási stratégiák bevezetése.  Az aktív szókincs gyarapítása. | Az olvasás céljának és módjának az olvasás megkezdése előtti tisztázása.  A következő olvasási stratégiák alkalmazása a hatékonyabb megértés érdekében: a szöveg átfutása, az előzetes tudás aktivizálása, jóslás.  Kellő tapasztalat a bekezdések szerepéről, a kulcsszavak felismerésének és a vázlatírás fontosságáról.  Mintaszövegek értelmezése a reproduktív és produktív szövegalkotáshoz.  Az aktív szókincs gyarapítása.  Rövid szöveg önálló alkotása. |
| **7.** | **A mondatok tartalmilag összefűzve**  **TK. 18-19., MF. 18-19.** | Helyes ejtési gyakorlat megadott tempóban és hangerővel, a témára való ráhangolódás.  Jóslás szöveghez tartozó kép alapján a szöveg tartalmáról. A tématartás és a mondatok kapcsolódásának megfigyelése különböző műfajú szövegeken.  Megkezdett szöveg folytatása szóban. Szövegek megértésének ellenőrzése beszélgetéssel, rajzzal.  Rövid, humoros történet alkotása rajzról. Szövegből kiemelt szó értelmezése szinonimáinak felismerésével, nonverbális eszközök alkalmazásával. Szöveg kiegészítés a tématartás figyelembevételével. Összekeveredett mondatok szétválogatása a témák felismerése alapján, címválasztás.  A mondatok sorrendjének felismerése. | Az olvasási stratégiák bevezetése.  Az értő olvasás. Az aktív szókincs gyarapítása. | A jóslásnak, mint olvasási stratégiának az alkalmazása a hatékonyabb megértés érdekében.  A nonverbális eszközök használata a kifejezés segítésében.  A szövegalkotás műveleteinek ismerete: a lényeges gondolatok kiválasztása, az időrend érzékeltetése.  Kellő tapasztalat a tématartásról, a nyelvi megformáltságról, a cím szerepéről.  A digitális kompetencia fejlesztése. |
| **8.** | **Folyton ismételt szavak**  **TK. 20-21., MF. 20-22.** | Helyes ejtési gyakorlat megadott tempóban és hangerővel, a témára való ráhangolódás (kánonolvasás).  Felesleges szóismétlődések felismerése, kiküszöbölésük rokon értelmű szavak használatával.  Szinonimák gyűjtése megfigyelés és aktív szókincs alapján, valamint a szinonimák helyes használata egyéni, csoport- és páros munkában.  Találós kérdések. Járásmódok előadása. A szólások felismerése képrejtvények és összekeveredett szavak alapján. Szerepük a felesleges szóismétlődések elkerülésében, alkalmazásuk az önkifejezés megvalósításában. | Az olvasástechnika fejlesztése. Az önkifejezés különféle formáinak és lehetőségeinek megismertetése.  A szociális kompetencia, az együttműködési képesség fejlesztése. | Szókincs aktivizálása, bővítése.  Kellő tapasztalat a nyelvi megformáltságról.  A fölösleges szóismétlődés kerülése.  A nonverbális eszközök használata a kifejezés segítésében.  A szinonimák helyes használata.  Szólások jelentésének, stílusértékének értelmezése. |
| **MONDATBÓL SZÖVEG** | | | | |
| **9.** | **Egyszavas és egymondatos szövegek**  **TK. 24-25., MF. 24-25.** | Beszélgetés a nyitóképről. Helyes ejtési gyakorlat.  Érzelmeket, hangulatot kifejező egyszavas mondatok. Gesztus, mimika használata érzelmek kifejezésére.  Táblák feliratainak értelmezése, jelentésük többmondatos kifejtése. A piktogramok szerepe a mindennapi életben. A rövid szövegek szerepének felismertetése a mindennapi életben. Feliratok, eligazító táblák gyűjtése, feliratok megfogalmazása egyéni munkában, eligazító táblák tervezése páros munkában.  A közmondások, mint egymondatos szövegek. | Rövid szövegek, táblák és piktogramok értelmezése, megértése. | A helyes beszédlégzés, a helyes kiejtés felolvasáskor.  Érzelmeket, hangulatot kifejező egyszavas mondatok.  Nonverbális eszközök használata a kifejezésben.  Információk értelmezése és integrálása.  Grafikus szervezők értelmezése.  Nem folyamatos szövegek megismerése és értelmezése.  Közmondások jelentésének és stílusértékének értelmezése. |
| **10.** | **Mitől szöveg még a szöveg?**  **TK. 26-27., MF. 26-27.** | Helyes ejtési gyakorlat megadott tempóban és hangerővel, a témára való ráhangolódás.  A helyes ejtési szöveg megértésének ellenőrzése rajzzal. Annak felismertetése, hogy mi szükséges ahhoz, hogy több mondatból szöveg legyen. A mondatok tartalmának megfigyelése különféle szövegekben. Beszédhelyzet és szöveg. A szöveg ismérvei (a szövegre jellemző állítások kiválasztása indoklással). A több mondatból álló szövegek felismerése. Megkezdett történet folytatása (mondatról mondatra játék). Rövid, önálló szöveg alkotása a fejezetnyitó képről. A fogalmazás értékelése az értékelő lapok segítségével. | Különböző szövegtípusok megismerése, az értő olvasás kialakítása. Szóbeli és írásbeli szövegalkotási készség fejlesztése.  Önértékelés fejlesztése. | Szövegértés. A szöveg jellemzőinek felismerése. Szövegek típusai (vers, mese, regény, felirat, időjárás-előrejelzés stb.).  Információk értelmezése és integrálása.  Bizonyításkor megfelelő szavak és kifejezések használata.  Figyelem a beszélgetőtársra.  Önálló írásbeli fogalmazás alkotása.  Önértékelés (értékelőlapok). |
| **11.** | **A tartalom megfogalmazása**  **TK. 28-29., MF. 28-29.** | Beszélgetés a kutyákról. Ráhangolódás. Helyes ejtési gyakorlat megadott tempóban és hangerővel. Vers felolvasásához a megfelelő hangerő, megbeszélése közösen.  Ismeretközlő szöveg olvasása, a megszerzett ismeretek összegzése. Azonos témájú (kuvasz) irodalmi, ismeretet közvetítő terjesztő és tájékoztató szövegek megkülönböztetése (érzelemmentes és érzelmekkel teli megfogalmazás). A cím és a szöveg megfigyelése, összefüggések felismerése. A szöveg jellemzőinek összegzése (gondolattérkép). Rövid indoklás megfogalmazása a kutyatartásról. Érvelés a kutyatartás mellett. Állatokról szóló rajzfilmek élményei.  Ötletek megfogalmazása történet folytatásához. | Különböző szövegtípusok megismertetése.  Indoklás, érvelés technikájának gyakorlása. Fantázia fejlesztése. | Megfelelő szöveg- és mondatfonetikai eszközök alkalmazása felolvasáskor. Különböző szövegformák tartalmi és szövegszerkesztési jellemzőinek ismerete.  Kellő tapasztalat a szöveg nyelvi megformáltságáról.  Vélemény kulturált megfogalmazása.  A szöveg jellemzőinek összegzése (gondolattérkép). |
| **12-13.** | **Állatmesét írok**  **TK. 30-31., MF. 30-31.** | Vers felolvasása a megadott hangerőváltásokkal.  Állatmeseírás algoritmusának megismerése: szereplők, helyszín megválasztása, a mesekezdés, a történet, a mesebefejezés kitalálása, cím adása.  A javítható szöveg (piszkozat) fontosságának felismertetése. Javítási jelek megismerése. Szövegkorrekció javítási jelek segítségével. Rokon értelmű szavak keresése a nem megfelelő szóhasználat javításához.  Saját mese előkészítése, megtervezése. A piszkozat elkészítése. A tanító jelzései alapján a hibák javítása, a mese leírása az élményfüzetbe, értékelése az értékelőlapok segítségével. Társ fogalmazásának értékelése értékelőlapok alapján. | Írásbeli szövegalkotási készség fejlesztése.  Szókincs bővítése (rokon értelmű szavak).  A folyamatközpontú írásbeli szövegalkotás algoritmusának elsajátítása. | Az írás folyamatközpontú megközelítése. A folyamatközpontú írásbeli szövegalkotás algoritmusának a megismerése: a piszkozat elkészítése, átdolgozás – a piszkozat tanulói javítása, szerkesztés (javítási jelek használata), letisztázás, közreadás (fogalmazás felolvasása). |
| **14.** | **Szöveg és ismeret**  **TK. 32-33., MF. 32-33.** | Vers szerepenkénti felolvasása, ügyelve a kérdő mondatok helyes dallamára. Ráhangolás.  Ismeretet közlő szövegen a szövegfeldolgozás lépéseinek megismerése: a szöveg előzetes áttekintése, jóslások, előfeltevések megfogalmazása, ismerkedés a szöveggel (önálló néma olvasás vagy követő olvasás), az előzetes elvárások és az olvasottak összevetése, részenkénti (bekezdésenkénti) feldolgozás: kulcsszavak és tételmondatok; vázlat.  Gondolattérkép-minta értelmezése.  Ismeretek felidézése vázlat és gondolattérkép alapján.  A mintaszöveg feldolgozása során megismert olvasási stratégiák alkalmazása, gondolattérkép kiegészítése páros munkában. | Olvasási stratégiák bevezetése, biztos olvasási készség, az értő olvasás kialakítása. | A következő olvasási stratégiák alkalmazása a hatékonyabb megértés érdekében: jóslás, a szöveg átfutása, az előzetes tudás aktivizálása.  Kellő tapasztalat a bekezdések szerepéről, a kulcsszavak, tételmondatok felismeréséről és a vázlatírás fontosságáról.  A mintaszöveg feldolgozása során megismert olvasási stratégiák alkalmazása páros munkában. |
| **15.** | **Játék a szöveggel**  **TK. 34-35., MF. 34-36.** | Helyes ejtési gyakorlat: vers felolvasása hangerő- és tempóváltással.  Szövegek átfutása (a szövegekben található mondatfajták gyakoriságának megállapítására).  Hétköznapi, tájékoztató, irodalmi és ismeretet közlő szöveg összehasonlítása, megkülönböztetése. Vers és mese mondatainak összehasonlítása. A két irodalmi szöveg különbségeinek megfigyelése.  A tanult ismereteket tartalmazó táblázat kiegészítése.  Egy-egy mondat megfogalmazása a karácsonyról a különböző szövegtípusoknak megfelelően csoportmunkában. Rövid írások készítése egy gyermekújság karácsonyi számába csoportmunkában.  Egy gyermekújság karácsonyi száma borítójának megtervezése önállóan. | A képzelet, az önkifejezés aktivizálása különböző szövegformák megismerésével.  Olvasási stratégiák.  A fantázia fejlesztése. | A különböző szövegtípusok megismerése mintaszövegek alapján.  Az ismeretek táblázatba rendezése.  Mondatalkotási gyakorlat.  Rövid szövegek alkotása különböző szövegtípusnak megfelelően.  Kellő tapasztalat a különböző szövegforma jellemzőiről. |
| **ANYAGOK GYŰJTÉSE** | | | | |
| **16.** | **A saját fogalmazás előkészítése**  **TK. 38-39., MF. 38-39.** | Helyes ejtési gyakorlat, mondóka felolvasása egy levegővétellel.  Mondatalkotás gyakorlása a nyitóképről.  A leggyakoribb anyaggyűjtési módok megismerése: tapasztalat, megfigyelés, emlékezés, olvasás elképzelés.  Ismertetők alapján állatok felismerése és megnevezése. Só-liszt gyurma elkészítési módjának ismertetése. Elképzelt helyzet leírása néhány mondatban.  Szövegalkotás előtt az anyaggyűjtés fontosságának beláttatása.  Címek és képek párosítása, a párosítás kiegészítése a hozzájuk tartozó anyaggyűjtési módokkal. | Az önkifejezés különféle formáinak és lehetőségeinek megismertetése.  A szövegalkotás lépései.  Anyaggyűjtési módok gyakoroltatása. | A szövegalkotás műveleteinek ismerete: anyaggyűjtés.  Szövegalkotási témákhoz anyaggyűjtési módok (tapasztalat, megfigyelés, emlékezés, olvasás, elképzelés) kiválasztása. |
| **17.** | **Személyes élmény, saját tapasztalat**  **TK. 40-41., MF. 40-41.** | Helyes ejtési gyakorlat: vers felolvasása hangerő- és tempóváltással.  Harmadikos gyermek naplórészletének olvasása és értékelése. A szajkó, ahogyan a szöveg alapján elképzeltük és a valóságban (összehasonlítás, megfogalmazás szóban).  Olvasmányélmény megosztása szülőkkel. Saját tapasztalat megfogalmazása szóban.  Naplórészlet összehasonlítása újságcikkel.  Anyaggyűjtési módok válogatása a naplórészletekhez.  Személyes élmények, saját tapasztalat alapján témaválasztás.  Események sorrendjének a jelentősége. Javítási jel (sorrend) alkalmazása. | Az önkifejezés különféle formáinak és lehetőségeinek megismertetése.  A szövegalkotás lépései.  Anyaggyűjtési módok gyakoroltatása.  Véleménynyilvánító képesség fejlesztése.  Összehasonlító képesség fejlesztése. | Összehasonlítások.  Saját tapasztalat megfogalmazása.  A cím (téma) és az anyaggyűjtési mód kapcsolata.  A szövegalkotás műveleteinek ismerete: időrend érzékeltetése.  Többmondatos összefoglaló szövegalkotás gyűjtött tapasztalatról. |
| **18.** | **A saját két szememmel**  **TK. 42-43., MF. 42-43.** | Helyes ejtési gyakorlat: vers felolvasása hangerő- és tempóváltással.  Mondatalkotás a fejezet nyitóképének részleteiről. Lényegtelen mondatok törlése.  Kísérlet leírásának értelmezése.  Kísérlet eredményének megtippelése indoklással.  A kísérletezés menetének megismerése. Közös kísérlet elvégzése tanítói irányítással. A megfigyelés önálló megfogalmazása.  Kísérlet elvégzése páros munkában. A kísérlet leírása megfigyelés alapján.  A tapasztalat lerajzolása és megfogalmazása. | Az önkifejezés különféle formáinak és lehetőségeinek megismertetése.  Megfigyelőképesség fejlesztése.  Szóbeli és írásbeli szövegalkotási készség fejlesztése.  Digitális kompetencia fejlesztése. | A szövegalkotás műveleteinek ismerete: lényeges gondolatok kiválasztása.  Többmondatos összefoglaló szövegalkotás megfigyelésekről. |
| **19.** | **Olvasmányaimból ismerem**  **TK. 44-45., MF. 44-45.** | Helyes ejtési gyakorlat: mondóka ritmusos felolvasása (farsang).  Egyéni beszámoló olvasmányélményekről.  Megváltozott olvasási szokások, az internet, mint anyaggyűjtési mód. A Wikipédia használata. Az internet és a könyvtár. A média ismereteket közvetítő szerepe (televízió, rádió).  A farsangról szóló szövegek alapján saját fogalmazás készítése a témával kapcsolatban.  Társ munkájának értékelése értékelőlapok segítségével.  Vicc kiegészítése egyéni elgondolás alapján a poén megtartásával.  Olvasott szöveg megértésének bizonyítása színezéssel. | Az önkifejezés különféle formáinak és lehetőségeinek megismertetése. Az értő olvasás kialakítása. Szóbeli és írásbeli szövegalkotási készség fejlesztése.  Kulturált véleménynyilvánítás.  Szövegértő képesség fejlesztése. | A szövegalkotás műveleteinek ismerete: anyaggyűjtés.  Többmondatos összefoglaló szövegalkotás az olvasottakról.  Szóbeli és írásbeli szövegalkotási készség fejlesztése.  Kulturált véleménynyilvánítás.  A nyelvi humor felismertetése.  Szövegértő olvasás.  Internetes keresőoldalak, kulcsszavak.  Wikipédia, televízió, rádió. A könyvtár jelentősége a digitális világban is. |
| **20.** | **Fantáziám szüleménye**  **TK. 46-47., MF. 46-48.** | Csoóri Sándor: Csodakutya című versének elolvasása, ráhangolás a témára.  A fantázia szó értelmezése. A fantázia művészi megjelenése.  Mesehősökről szóbeli szövegalkotás páros munkában (mesekártyák).  Sárkányok az irodalomban.  Fantázia szülte élőlény bemutatása rajz alapján.  Saját kitalált állat bemutatása néhány mondatban.  Kiválasztott mesebeli helyszínről melléknevek gyűjtése, benépesítése a tanuló által kitalált élőlényekkel. Olvasmányélmény és a fantázia összekapcsolása. Mese kiegészítése kitalált helyszínnel és próbatétellel. Saját fogalmazás értékelése az értékelőlapok segítségével. | Szóbeli és írásbeli szövegalkotási készség fejlesztése.  A képzelet, az önkifejezés aktivizálása az írásbeli szövegalkotás képességének továbbfejlesztésével.  A fantázia aktivizálása. Kreativitás.  A személyes kompetencia: önértékelési késztetés képességének fejlesztése. | A szövegalkotás műveleteinek ismerete: anyaggyűjtés.  Többmondatos szövegalkotás képzelet alapján szóban és írásban.  A fantázia. Szövegalkotás a képzelet felhasználásával.  Rajz- vagy mesefilm részlet megtekintése.  Önértékelés. |
| **A FOGALMAZÁS RÉSZEI** | | | | |
| **21.** | **Milyen a jó cím?**  **TK. 50-51., MF. 50-51.** | Helyes ejtési gyakorlat: vers felolvasása hangerő- és tempóváltással.  A cím fogalmának pontosítása. Minek lehet címe? A címek helyesírásával kapcsolatos tudnivalók összegyűjtése csoportmunkában.  A címek jellemzői.  A címadás gyakorlása. címkorrekció.  Képtelen játék, címadás, tulajdonságok gyűjtése csoportmunkában. | A képzelet aktivizálása.  Lényeglátás, lényeg kiemelése (a cím jó megfogalmazása érdekében).  Kreativitás fejlesztése.  Együttműködési képesség fejlesztése. | Kellő tapasztalat a cím szerepéről, jellemzőiről.  A szövegalkotás műveleteinek ismerete: címválasztás. A cím szerepe, tulajdonságai (rövid, tömör, érdekes, figyelemfelkeltő, utal a történet, szöveg, tartalmára).  Különféle alkotások címei.  A címek helyesírása (nagy kezdőbetű, a végén nem használunk pontot, csak kérdő (?) vagy felkiáltójelet (!), ill. 3 pontot (…). |
| **22.** | **Tagoljunk!**  **TK. 52-53., MF. 52-53.** | Helyes ejtési gyakorlat: vers felolvasása hangerő- és tempóváltással, mondatok dallamának megfelelően.  A fogalmazások tagolása: bevezetés, tárgyalás, befejezés. Az egyes szerkezeti egységek jellemzőinek összegyűjtése csoportmunkában. Ismeretek rögzítése hiányos mondatok kiegészítésével.  Rövid történet alkotása a fejezetnyitó képről.  Beszélgetés egy tengerparti nyaralásról egyéni élmény vagy fantázia alapján.  Az új bekezdés kezdetét jelölő javítási jel megismerése és alkalmazása.  Fogalmazás megtervezése gondolattérkép alapján. A fogalmazás tagolásának, szerkezeti egységeinek megfigyelése és összegzése a gondolattérkép segítségével.  A vázlat. | Szóbeli szövegalkotási készség fejlesztése.  Lényeg kiemelés.  Előzmények és következmények (gondolkodás fejlesztése). | A fogalmazás tagolása, szerkezeti egységek (bevezetés, tárgyalás, befejezés).  Előzmény és a következmény kapcsolata.  A szövegalkotás műveleteinek ismerete: a szövegek tagolása bekezdésekre.  Fogalmazás tagolása, a szerkezeti egységek szerepe a fogalmazásban (gondolattérkép).  A vázlat (a tagolás segítségével). |
| **23.** | **Mivel is kezdjem?**  **TK. 54-55., MF. 54-55.** | Helyes ejtési gyakorlat: vers felolvasása hangerő- és tempóváltással.  Szövegek bevezetéseinek vizsgálata, mintabevezetés lemásolása az élményfüzetbe, a szöveg folytatása társunk számára.  A bevezetés: helyszín, időpont, szereplők megnevezése, előzmények ismertetése.  A bevezetésről szerzett ismeretek pontosítása.  Adott szöveghez bevezetés írása.  Állítások igazságtartamának vizsgálata (a bevezetésről szerzett ismeretek alapján). Gondolattérkép tervezése címhez kapcsolódó bevezetésről, bevezetés leírása. | Az önkifejezés aktivizálása az írásbeli szövegalkotás képességének továbbfejlesztésével.  Írásbeli szövegalkotási készség fejlesztése.  Szókincs aktivizálása, bővítése. | Kellő tapasztalat a szövegek felépítéséről, az előzmény és a következmény kapcsolatáról.  A szövegalkotás műveleteinek ismerete: a szövegek tagolása bekezdésekre.  A bevezetés szerepe a fogalmazáson belül (az eseményekre, a fogalmazás tartalmára készíti fel az olvasót, helyszín, szereplők, idő, előzmények).  Könyvtári ismeretek (ajánlott könyv keresése, olvasása). |
| **24.** | **Események közepette**  **TK. 56-57., MF. 56-57.** | Helyes ejtési gyakorlat: vers felolvasása hangerő- és tempóváltással.  Szövegek tárgyalásának vizsgálata, jellemzőinek megismerése különös tekintettel az időrendre.  Az események időrendbe állítása egyéni és páros munkában, indoklással. A tárgyaláshoz tartozó bevezetés megfogalmazása szóban.  Szóbeli párbeszéd alkotása páros munkában. A párbeszéd leírásának szabályai. Párbeszéd leírása.  Meserészlet eljátszása páros munkában, kreatív szövegalkotás.  Igaz hamis állítások a tárgyalás jellemzőinek összefoglalására.  Tárgyalás önálló megfogalmazása fantázia alapján. Önértékelés. | Az önkifejezés aktivizálása az írásbeli szövegalkotás képességének továbbfejlesztésével.  Írásbeli szövegalkotási készség fejlesztése.  Szókincs aktivizálása.  Helyesírási képesség fejlesztése. Együttműködési képesség fejlesztése. | A szövegalkotás műveleteinek ismerete: a szövegek tagolása bekezdésekre, az időrend érzékeltetése, fontossága.  A tárgyalás jellemzői.  Párbeszéd. A párbeszéd jellemzői. A párbeszéd helyesírása. Gondolatjel fogalma. |
| **25.** | **Itt a vége, így lett vége!**  **TK. 58-59., MF. 58-59.** | A szövegek befejezésének vizsgálata. Jellegzetes mesebefejezések.  Szöveghez befejezés alkotása szóban és írásban a megfelelő stílusban. Képsor befejező képének megrajzolása, a befejezés megfogalmazása írásban.  A fogalmazás fő részeiről tanultak összefoglalása.  Adott fogalmazás értékelése az értékelési szempontoknak megfelelően, felhasználva a fogalmazásról eddig megszerzett ismereteket. | Az önkifejezés aktivizálása az írásbeli szövegalkotás képességének továbbfejlesztésével.  Írásbeli szövegalkotási készség fejlesztése.  Szókincs aktivizálása. | A befejezés jellemzői (lezárás, vélemény, tanácsok, esetleg tanulság megfogalmazása).  A szövegalkotás műveleteinek ismerete: a szövegek tagolása bekezdésekre. |
| **26-27.** | **Tündérmesét írok**  **TK. 60-61., MF. 60.** | A tündérmesék sablonja.  A tündérmeseírás algoritmusának megismerése: mesekezdés, a mese főhőse; kár, veszteség bekövetkezése; a főhős találkozik a segítőjével (varázstárgyak), a főhős megküzd az ellenségével, és legyőzi őt; minden jóra fordul, mesebefejezés. Mesei kifejezések, kapcsolattartás a mese olvasóival.  Tündérmese írása a sablon segítségével. Részletek megtervezése, anyaggyűjtés A piszkozat elkészítése, javítás, átdolgozás, szerkesztés.  A fogalmazás letisztázása az élményfüzetben. A tündérmese önértékelése. | A képzelet, az önkifejezés aktivizálása az írásbeli szövegalkotás képességének továbbfejlesztésével. | Az írás folyamatközpontú megközelítése. A folyamatközpontú írásbeli szövegalkotás algoritmusának a megismerése: a piszkozat elkészítése, átdolgozás – a piszkozat tanulói javítása, szerkesztés (javítási jelek használata).  A fogalmazás letisztázása, a közreadás (a szöveg felolvasása).  A tanult fogalmazási ismeretek felhasználása a szöveg alkotásakor. |
| **AZ ELBESZÉLÉS** | | | | |
| **28.** | **A vázlat és fogalmazás**  **TK. 64-65., MF. 62-63.** | Helyes ejtési gyakorlat: vers felolvasása hangerő- és tempóváltással.  A szövegalkotásra való felkészülés: témaválasztás, anyaggyűjtés, címválasztás, szereplők, helyszín, időpont megadása, a történet megfogalmazása, az eredmény, tanulság, vélemény megfogalmazása. Mintavázlat és mintafogalmazás elolvasása, egyeztetése, összefüggések felfedeztetése. Véleménynyilvánítás az olvasott mintafogalmazásról megadott szempontok alapján.  Mondat-, illetve szövegalkotás a fejezet nyitóképéről csoportmunkában. Közös szóbeli szövegalkotás csoportmunkában.  Események időrendbe állítása az olvasott regényrészlet alapján csoportmunkában. Vázlatírás közösen. | Az értő olvasás kialakítása. A képzelet, az önkifejezés aktivizálása a szóbeli szövegalkotás képességének továbbfejlesztésével. | Gondolatok és információk értelmezése és integrálása, tartalom, nyelvezet, szövegszerkezet vizsgálata és értékelése.  Fogalmazás tervezése, vázlat készítése (események sorrendjét rögzíti, segít a gondolatok kifejtésében). Vázlat készítésének előzményei (téma kiválasztása, anyaggyűjtés, címadás).  Kellő tapasztalat a szövegek felépítéséről; az időrendről; az esemény, az előzmény és a következmény kapcsolatáról; a szöveg kohéziójáról; a tématartásról; a nyelvi megformáltságról; a bekezdések szerepéről.  A szövegalkotás műveleteinek ismerete: a lényeges gondolatok elrendezése, az időrend érzékeltetése, a szöveg bekezdésekre tagolása. |
| **29.** | **Elbeszélő fogalmazás**  **TK. 66-67., MF. 64-65.** | Helyes ejtési gyakorlat: vers felolvasása hangerő- és tempóváltással.  Az elbeszélő fogalmazás fogalma, műfaji sajátosságainak megismerése, ismeretek rendezése gondolattérképpel.  Elbeszélés elolvasása, felolvasása szerepenként.  Fejezetnyitó kép részleteiről mondatalkotás szóban. Szógyűjtés.  Anyaggyűjtés gondolattérképen. Címvariációk írása páros munkában. Önálló vázlatírás. | Az értő olvasás kialakítása. A képzelet, az önkifejezés aktivizálása a szóbeli szövegalkotás képességének továbbfejlesztésével. | Szókincs aktivizálása, bővítése. Az elbeszélő szövegforma tartalmi és szövegszerkesztési jellemzőinek ismerete.  Bevezetés, tárgyalás és befejezés ismérvei.  A szövegalkotás műveleteinek ismerete: anyaggyűjtés, címválasztás, vázlatírás. |
| **30.** | **Fő részekre tagoltan**  **TK. 68-69., MF. 66-67.** | Helyes ejtési gyakorlat: vers felolvasása hangerő- és tempóváltással.  Az elbeszélő fogalmazás három részre tagolása, az egyes részek jellemzői.  Mintafogalmazás elolvasása, értelmezése, értékelése.  Az elbeszélő fogalmazás szerkezeti egységeiről szerzett ismeretek összegzése, tagolatlan szöveg tagolása (bevezetés, tárgyalás, befejezés) csoportmunkában.  Adott fogalmazásról véleményalkotás az értékelőlapok segítségével.  Az elbeszélés részeinek, szerkezeti egységeinek szerepe, fontossága a fogalmazásban (érvelés).  A történet befejezésének elmondása nézőpontváltással.  Önálló vázlatírás, a fogalmazás bevezetésének megfogalmazása. | Az értő olvasás kialakítása. A képzelet, az önkifejezés aktivizálása a szóbeli és írásbeli szövegalkotás képességének továbbfejlesztésével. | Szókincs aktivizálása, bővítése.  A fogalmazás témájának megfelelő szavak és kifejezések használata, a fölösleges szóismétlődés kerülése.  Az elbeszélő szövegforma tartalmi és szövegszerkesztési jellemzőinek ismerete.  A szövegalkotás műveleteinek ismerete: vázlatírás, a szöveg tagolása bekezdésekre. |
| **31-32.** | **Elbeszélést írok**  **TK. 70-71., MF. 68.** | Az elbeszélő fogalmazás írása algoritmusának tudatosítása.  A téma kiválasztása.  Anyaggyűjtés gondolattérkép kiegészítésével  Címadás. Vázlatkészítés.  Az első szövegváltozat (piszkozat) megírása, önellenőrzése, az első szövegváltozat felolvasása a társnak, közös megbeszélés, egyéni javítás.  A második szövegváltozat leírása. Önellenőrzés kérdések alapján.  Javítási jelek használata.  A fogalmazás végleges formába öntése, a fogalmazás közreadása, értékelése. | A képzelet, az önkifejezés aktivizálása az írásbeli szövegalkotás képességének továbbfejlesztésével. | Az írás folyamatközpontú megközelítése. A folyamatközpontú írásbeli szövegalkotás (elbeszélő szövegformában) algoritmusának megismerése: témaválasztás, anyaggyűjtés, címadás, a piszkozat elkészítése.  Átdolgozás – a piszkozat tanulói javítása, szerkesztés (javítási jelek használata), a fogalmazás letisztázása, a közreadás (a szöveg felolvasása).  A tanult fogalmazási ismeretek felhasználása a szöveg alkotásakor. |
| **ÉV VÉGI ISMÉTLÉS** | | | | |
| **33.** | **Én ezt már mind ismerem!**  **TK. 74-75., 69-70.** | A 3. évfolyamon tanult fogalmazási ismeretek összefoglalása játékos formában: Ki vagyok én?; félmondatos játék; memóriajáték.  Szövegalkotás a mondatrészletek kiegészítésével.  Emlékezet és figyelem (rövid szöveg továbbadása súgással – pletykalánc).  Címek és anyaggyűjtési módok megfeleltetése.  Szövegalkotás képsorról, képsor alapján a történet befejezésének kitalálása.  A párbeszéd szerepe a szövegalkotásban, felesleges szóismétlődések kiküszöbölése páros munkában. | Az önkifejezés iránti igény erősítése, különféle formáinak és lehetőségeinek megismertetése, megvalósításának támogatása. | A fogalmazás koherenciájának megteremtése tématartással, a mondatok kapcsolásával.  A fogalmazás témájának megfelelő szavak és kifejezések használata, a fölösleges szóismétlődés kerülése. Gondolatok, érzelmek, vélemények kifejezése. |
| **34.** | **Az elbeszélések javítása** | A fogalmazások tanítói értékelése. A típushibák közös megbeszélése és javítása. | Az önkifejezés iránti igény erősítése, megvalósításának támogatása. | A fogalmazások javítása a tanult fogalmazási ismeretek felhasználásával, a tanító segítségadásával. |
| **35.** | **Merre jártunk? Mit találtunk?**  **TK. 76-77., MF.71.** | Fejezetek nyitóképeinek sorba rendezése, a megfejtett kifejezéssel kapcsolatos ismeretek összegyűjtése csoportmunkában. Mondatlánc alkotása a képekről. Szógyűjtés a fejezetekkel kapcsolatban. Párbeszédek alkotása adott szavak felhasználásával.  Szerepjáték páros munkában.  Képről szóbeli szövegalkotás csoportmunkában. Szófelhők sorrendbe állítása a tanulás idejének megfelelően. | Az önkifejezés iránti igény erősítése, különféle formáinak és lehetőségeinek megismertetése, megvalósításának támogatása. | A tanult ismeretek gyakorlati alkalmazása.  Együttműködési képesség, fair játékra való képesség fejlesztése. |
| **36.** | **Játékok órája** | Válogatás a kimaradt tankönyvi feladatok közül, a kedvencek újbóli eljátszása.  Csukás István Tanévzáró című versének elolvasása, beszélgetés a nyári tervekről. | Az önkifejezés iránti igény erősítése, különféle formáinak és lehetőségeinek megismertetése, megvalósításának támogatása. | A tanult ismeretek gyakorlati alkalmazása.  Együttműködési képesség, fair játékra való képesség fejlesztése. |